Quinsa punzha tucunahua,
burara ranauca Galilea partii tiaj Caná llactai.
Jesuspa mama burai tiauca.
Jesús pai yachachishca runaunandi burama convirashca anauca.
Burai,
vinu pishijpi,
Jesuspa mama paita nica:
“Vinu illan.”
Jesús paita nica:
“¿Huarmi,
imarasha casna rimahuangui?
Ñuca huras chara mana pactamushcachu.”
Paihua mama sirvijcunara nica:
“Tucui pai imara rimashcaras ranguichi.”
Chihui sucta atun rumi quisauna tianauca,
judiuguna yachai maillarina tunu,
caran quisa quinsa manga tupu aca.
Jesús paigunara nica:
“Quisaunara undachichi yacuhua.”
Shinajpi undajta undachinauca.
Shinajpi paigunara nica:
“Llucchichi cuna.
Burayuj duiñuma apaichi.”
Apanaucami.
Cai yacumanda rashca vinura camashca huasha,
burayuj duiñu maimanda apamushcara mana yachaca,
randi yacura llucchij sirvijcuna yachanaucami;
pai carira cayaca.
Carira nica:
“Tucui runa ñaupa punda ali vinura upichin;
pactajta upishca huasha yanga vinura cun;
randi can ali vinura cunagama huacachishcangui.”
Cai ñaupa punda munanaita ricurinara Jesús Galileai tiaj Caná llactai rarcami,
paihua sumajta ricuchisha.
Pai yachachishca runauna paita quirinauca.
Caimanda huasha Capernaum llactama irgunauca,
paihua pariju paihua mama,
paihua uquiuna,
pai yachachishca runaunandi.
Mana ashca punzhaunara chihui tianaucachu.